Diari Oficial de la Generalitat Valenciana


Sumari del DOGV 4560, del 06-08-2003 (2003/8870)

RESOLUCIÓ de 25 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre la Conselleria de Cultura i Educació de la Generalitat Valenciana i la Universitat Internacional Menéndez Pelayo per a la formació del professorat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4560

Data del DOGV
:   06-08-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/8870


Data del document
:   25-07-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Cultura i Educació
    * cooperació administrativa
    * universitat
    * formació del professorat

RESOLUCIÓ de 25 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre la Conselleria de Cultura i Educació de la Generalitat Valenciana i la Universitat Internacional Menéndez Pelayo per a la formació del professorat. [2003/X8870]
  
Subscrit, després de la tramitació prèvia reglamentària, entre la Conselleria de Cultura i Educació de la Generalitat Valenciana i la Universitat Internacional Menéndez Pelayo, el 4 de juny de 2003, un Conveni de col·laboració per a la formació del professorat, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0697/2003, i que figura com a annex d'esta resolució.
  
València, 25 de juliol de 2003.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre la Conselleria de Cultura i Educació de la Generalitat Valenciana i la Universitat Internacional Menéndez Pelayo per a la formació del professorat.
  
València, 4 de juny de 2003
  
Reunits:
  
D'una part, l'Honorable senyor Manuel Tarancón Fandos, conseller de Cultura i Educació, en nom i representació de la Generalitat Valenciana, autoritzat per a la firma del present conveni per acord del Govern Valencià de data 3 de juny de 2003.
  
I, d'altra part, l'Excm. i Magfc. senyor José Luis García Delgado, rector de la Universitat Internacional Menéndez Pelayo, fent ús de les atribucions atorgades al seu càrrec per l'article 15 dels Estatuts de la Universitat Internacional Menéndez Pelayo, Orde de 12 d'agost de 1982 del Ministeri d'Educació i Ciència (BOE de 28 de setembre de 1982) i Reial Decret 41/1998, de 16 de gener, pel qual es modifiquen els Estatuts de la Universitat Internacional Menéndez Pelayo (BOE de 28 de gener de 1998),
  
Exposen:
  
Que en virtut del conveni subscrit el 18 de maig de 1998, la Conselleria de Cultura i Educació de la Generalitat Valenciana i la Universitat Internacional Menéndez Pelayo col·laboren en l'organització d'activitats acadèmiques i culturals amb una perspectiva internacional i inscrites essencialment en cinc grans àrees temàtiques: Genètica i Societat, Ocupació i Qüestions Socials, Ciències de la Vida i Medi Ambient, Estudis autonòmics i Formació de Guionistes.
  
Que cal rendibilitzar els recursos, coordinar els esforços i ampliar les línies de cooperació existents per a portar a terme activitats de formació permanent del professorat que responguen a les necessitats del sistema educatiu i, al mateix temps, a criteris de qualitat que redunden en benefici de la seua labor docent.
  
Per això, convenen:
  
Primer
  
Les parts firmants col·laboraran en les activitats que es determinen. Les activitats tindran com a finalitat l'actualització científica i didàctica del professorat d'ensenyança no universitària, així com dotar el col·lectiu docent de vies i instruments per a la seua formació permanent.
  
Segon
  
La Universitat Internacional Menéndez Pelayo, a través de la seua seu a València, es responsabilitza tant de l'organització, certificació i posada en marxa del pla d'activitats, com també de la dotació dels recursos humans i materials necessaris per al seu desenrotllament.
  
Els cursos s'impartiran en les instal·lacions de la Universitat Internacional Menéndez Pelayo. Es reservarà un màxim del 15% de places per a matrícula gratuïta del personal docent de nivells no universitaris, a proposta de la Direcció General d'Ordenació i Innovació Educativa i Política Lingüística de la Conselleria de Cultura i Educació.
  
Tercer
  
La Conselleria de Cultura i Educació i la Universitat Internacional Menéndez Pelayo col·laboraran en el disseny global del pla, en el seu procés de difusió i en la selecció del professorat, i mantindran reunions periòdiques de seguiment i avaluació de les diferents activitats convingudes.
  
A fi d'efectuar el seguiment d'allò que s'ha establit, es constituirà una comissió de seguiment integrada:
  
Per la Conselleria de Cultura i Educació:
  
a) El director general d'Ordenació i Innovació Educativa i Política Lingüística o persona en qui delegue.
  
b) El cap del Servici de Formació del Professorat
  
Per la Universitat Internacional Menéndez Pelayo:
  
a) El vicerector que tinga competències en Estudis i Innovació Educativa o la persona en qui delegue.
  
b) Un tècnic responsable de l'objecte del present conveni.
  
La comissió de seguiment fixarà, sobre l'import total de la subvenció, les accions formatives procedents.
  
Quart
  
Per a l'any 2003 el nombre d'hores de formació serà de 120 i l'aportació econòmica transferida com a subvenció a la Universitat Internacional Menéndez Pelayo serà com a màxim de 50.000 €, a càrrec de la línia pressupostària T0078000, de l'aplicació 68.59.900.72 dels pressupostos de la Generalitat Valenciana per al 2003.
  
Esta quantitat permetrà el finançament dels gastos d'organització i impartició derivats de la realització de les accions formatives per part de la Universitat Internacional Menéndez Pelayo, com són: honoraris, allotjaments, desplaçaments, restauració, direcció de curs, servicis reprogràfics i material fungible. Les quantitats s'ajustaran a les fixades en el Decret 24/1997 d'11 de febrer del Govern Valencià (DOGV 17-2-1997).
  
El lliurament es farà efectiu de la forma següent:
  
- El 40% de la subvenció es lliurarà després de la firma del conveni.
  
- El 60% restant s'abonarà després de l'aportació i comprovació de la documentació justificativa de l'efectiva i correcta aplicació de l'import total previst per a les accions objecte del conveni.
  
Per al reconeixement de les obligacions de pagament la Universitat Internacional Menéndez Pelayo haurà de presentar les minutes i factures que acrediten la realització material dels gastos efectuats, fent referència al CIF de la Universitat, per ser l'entitat que subscriu el present conveni. Els justificants, que constituiran la memòria econòmica, es presentaran en el Servici de Formació del Professorat de la Direcció General d'Ordenació i Innovació Educativa i Política Lingüística abans del 28 de novembre del 2003.
  
Així mateix s'adjuntarà una memòria acadèmica on conste documentalment el desenrotllament detallat de cada curs impartit.
  
Quint
  
La Universitat Internacional Menéndez Pelayo assumirà les obligacions que imposa l'article 47 del Text Refós de la Llei d'Hisenda Pública de la Generalitat Valenciana als beneficiaris de les subvencions.
  
Sext
  
L'abonament de la quantitat fixada es farà efectiu en el c/c núm. 9546-5421-14-3625727884 del Banc d'Espanya, a nom de la Universitat Internacional Menéndez Pelayo.
  
Sèptim
  
La duració del present conveni serà la de l'any 2003.
  
La Conselleria de Cultura i Educació pot considerar la desvinculació d'una activitat al conveni, si l'assistència de docents en actiu, dels nivells contemplats en la LOCE, és inferior al 75% del mínim previst.
  
Les parts firmants podran denunciar o modificar el present conveni en qualsevol moment i de mutu acord.
  
En el cas que no es realitzara alguna de les activitats que es prevegen, i s'haguera lliurat part de la subvenció mencionada en l'apartat quart, les parts poden acordar la minoració proporcional del pressupost, o la substitució d'una activitat per una altra de formació permanent del professorat que responga a les necessitats del sistema educatiu, sempre que no implique augment en el pressupost previst. A estos efectes, la Direcció General d'Ordenació i Innovació Educativa i Política Lingüística i la seu de la Universitat Internacional Menéndez Pelayo fixaran les substitucions oportunes.
  
En el cas de practicar una minoració, la Conselleria de Cultura i Educació tindria dret que li fóra tornada la quantitat anticipada, segons el que disposa l'article 47.9c del Text Refós de la Llei d'Hisenda Pública de la Generalitat Valenciana de 26 de juny de 1991. Així mateix, si la Conselleria de Cultura i Educació pretenguera unilateralment donar per finalitzats els cursos i les activitats encomanades abans de la seua finalització, deurà abonar a la Universitat Internacional Menéndez Pelayo l'import pendent de pagament de les activitats efectivament realitzades, prèvia justificació i en un termini no superior a un mes.
  
Octau
  
En tots els suports impresos de difusió de les activitats formatives objecte d'este conveni, figurarà (en lloc preferent i grandària destacada) l'escut i anagrama de la «Generalitat Valenciana. Conselleria de Cultura i Educació, Direcció General d'Ordenació i Innovació Educativa i Política Lingüística».
  
Nové
  
La Conselleria de Cultura i Educació i la Universitat Internacional Menéndez Pelayo es comprometen a resoldre de manera amistosa els problemes que puguen sorgir en el desenrotllament del present conveni.
  
A fi de donar conformitat a tot allò adés esmentat, firmen el present document en tres exemplars en el lloc i data que figura en l'encapçalament.
  
El conseller de Cultura i Educació,
  
MANUEL TARANCÓN FANDOS
  
El rector de Universitat Internacional Menéndez Pelayo,
  
JOSÉ LUIS GARCÍA DELGADO